**PÉNZESZKÖZ - ÁTADÁSI MEGÁLLAPODÁS**

Amely létrejött:

egyrészről **Szombathely Megyei Jogú Város Önkormányzata** (székhelye: 9700 Szombathely, Kossuth Lajos u. 1-3., törzskönyvi azonosító szám: 733656, adószám: 15733658-2-18, képviseletében: Dr. Nemény András polgármester) mint Átadó(a továbbiakban: **Átadó**),

másrészről a **Szombathelyi Parkfenntartási Kft.** (székhelye: 9700 Szombathely, Jászai Mari utca 2., cégjegyzékszám: 18-09-109998, adószám: 23068890-2-18, képviselő: Izer Gábor Nándor ügyvezető) mint Átvevő (a továbbiakban: **Átvevő**)

között,

alulírott helyen és napon az alábbi feltételek szerint:

**I.**

**Előzmények**

1. Az Átadó a Terület- és Településfejlesztési Operatív Program keretén belül a Miniszterelnökség Területfejlesztési Operatív Programok Irányító Hatósága, mint Támogató által a **TOP-7.1.1-16-H-ERFA-2020-00783** projektszámon és a „**Játszóterek fejlesztése**” projektcím alatt támogatást nyert játszóterek (Bem József u. 2., Nagy Lajos-Kodály Zoltán utca és Barátság utca) kivitelezésének megvalósítására.

A támogató okirat és annak módosításai (továbbiakban együtt: **Támogató Okirat**) jelen pénzeszköz-átadási megállapodás elválaszthatatlan 1. számú mellékletét képezik. Átvevő kijelenti, hogy a támogatói okiratban foglaltakat megismerte, és az abban foglalt, az Átadót terhelő kötelezettségek teljesítése érdekében az Átadóval együttműködik, és a támogatói okiratban foglalt, az Átadót terhelő feltételeket és kötelezettségeket magára nézve kötelezőnek fogadja el. Amennyiben az Átvevő ezen kötelezettségek bármelyikét megszegi, úgy az Átadót emiatt terhelő kötelezettségekért teljes egészében felel, azokért helytállni tartozik.

1. Az Átadó 23.704.537 forintot a Bem József utca 2. és a Nagy Lajos-Kodály Zoltán utcai játszóterek felújítása kivitelezésének megvalósítására átad az Átvevő, mint konzorciumi partner részére.
2. Az Átvevő vállalja a megállapodás 2. pontja szerint a projekt megvalósítását.
3. A 2. pontban írt támogatás átadására és felhasználására vonatkozóan a felek az alábbi megállapodást kötik.

**II.**

**A támogatás felhasználása**

1. Az I/2. pontban meghatározott támogatás jelen pénzeszköz-átadási megállapodás mindkét fél általi aláírását követő 30 napon belül kerül az Átvevő részére utalásra az Átvevő 10104789-80830100-01005002 számú bankszámlájára.
2. A támogatás összegét Átvevő kizárólag a Bem József utca 2. és a Nagy Lajos-Kodály Zoltán utcai játszóterek felújítása kivitelezésének megvalósítására használhatja fel.
3. Az Átvevő vállalja, hogy a Bem József utca 2. és a Nagy Lajos-Kodály Zoltán utcai játszóterek felújítását a Támogatói Okirat 4. sz. melléklete szerinti műszaki tartalommal 2022. november 03. napjáig megvalósítja, azaz a beruházás műszaki átadása ezen időpontig megtörténik. Szerződő felek rögzítik, hogy az Átvevő a jelen pénzeszköz-átadási megállapodás alapján biztosított támogatást a jelen szerződés aláírását követően teljesítendő kifizetések fedezetére legkésőbb 2022. december 31-ig használhatja fel. Az Átvevő köteles a támogatások felhasználásáról ellenőrizhető, naprakész nyilvántartást vezetni.
4. Szerződő felek rögzítik, hogy a támogatás felhasználására kizárólag az Átvevő jogosult, a támogatás felhasználásának jogát tovább nem ruházhatja.
5. Az Átvevő vállalja, hogy a támogatások felhasználása során fokozott figyelemmel érvényesíti a vonatkozó államháztartási, számviteli jogszabályokat, a közbeszerzésekről szóló 2011. évi CVIII. törvény, valamint a közpénzekből nyújtott támogatások átláthatóságáról szóló 2007. évi CLXXXI. törvény előírásait.
6. Az Átvevő kijelenti, hogy megfelelő ismeretekkel rendelkezik az 5. pontban említett jogszabályi kötelezettségeiről. Az Átvevő tudomásul veszi, hogy amennyiben a részére átadott pénzeszköz felhasználása során a jogszabályokban előírt pályáztatási és egyéb kötelezettségének megsértésével jár el, úgy köteles a részére a jelen megállapodás alapján átadott pénzeszközt teljes egészében a jelen megállapodásban meghatározott kamatokkal együtt az Átadónak visszafizetni, valamint az egyéb jogszabályokban meghatározott egyéb jogkövetkezményeket is viselni.

A támogatás felhasználásának lejártáig az Átvevő köteles részt venni a Támogató és Közreműködő Szervezet által kezdeményezett ellenőrzéseken. A támogatási igény jogosságát, a költségvetési támogatás felhasználását jogszabályban meghatározott egyéb szervek is ellenőrizhetik.

1. Az Átvevő tudomásul veszi, hogy a százezer forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthet. E bekezdés alkalmazásában írásban kötött szerződésnek minősül az elküldött és visszaigazolt megrendelés is. Az írásbeli alak megsértésével kötött szerződés teljesítése érdekében történt kifizetés összege az Átvevő tevékenység költségei között nem vehető figyelembe.
2. Átvevő jelen megállapodás aláírásával egyidejűleg nyilatkozik arról, hogy:

* köztartozással nem rendelkezik,
* nem áll adósságrendezési eljárás alatt,
* megfelel a rendezett munkaügyi kapcsolatok követelményeinek.

1. Átvevő tudomásul veszi, hogy a támogatás visszaigényelhető általános forgalmi adó (a továbbiakban: ÁFA) megfizetésére nem használható fel. Átvevő kijelenti jelen szerződés aláírásával, hogy jelen támogatás kapcsán ÁFA levonási jog nem illeti meg. Amennyiben az Átvevő jogállása változása miatt, vagy más okból fenti nyilatkozata ellenére a támogatás felhasználása során a fizetendő adójából rá áthárított, vagy az általa megállapított adót levonta, vagy a keletkező adóterhet másra áthárította, a levonásba helyezett, illetve áthárított és az Átadó által is támogatott általános forgalmi adó összegének megfelelő költségvetési támogatást köteles a jogosulatlanul igénybe vett támogatásokra vonatkozó szabályok szerint visszatéríteni.
2. A szerződő felek vállalják, hogy a jelen pénzeszköz-átadással érintett vagyon eredeti rendeltetésének megfelelő használatát legalább a beruházás megvalósításától számított öt évig biztosítják.
3. Az Átvevő a részére átadott pénzeszközt igénybevételi kamattal növelten köteles visszafizetni, amennyiben:

* az ellenőrzés, a beszámolás során valótlan adatot szolgáltat, hamis bizonylatot nyújt be,
* nem biztosítja az ellenőrzésre jogosult szervek jogosítványának rendeltetésszerű gyakorlását,
* a pénzeszközt nem a jelen pénzeszköz-átadási megállapodásban előírt célra és feltételeknek megfelelően használja fel,
* számadási kötelezettségét nem megállapodásszerűen teljesíti,
* jelen pénzeszköz-átadási megállapodást egyebekben megszegi.

1. A visszamaradt, fel nem használt pénzeszközt az Átvevő a beszámolási határidőtől számított 30 napon belül az Áht. szerinti kamattal növelten köteles visszafizetni.
2. Átvevő kötelezettséget vállal arra, hogy a II/3. pontban megjelölt beruházás megvalósításáról 2023. január 31. napjáig szakmai beszámolót (műszaki átadás dokumentumaival, számlákkal stb.) készít, és azt átadja az Átadónak.

**III.**

**A Megállapodás megszűnése, megszegése és annak jogkövetkezményei**

1. Az Átadó a jelen megállapodás azonnali hatályú felmondására jogosult különösen, ha az alábbi esetek valamelyike bekövetkezik:

* a I/2. pont szerinti támogatott cél teljesítése a II/3. pontban meghatározott határidőn belül bármilyen okból nem valósul meg;
* az Átvevő neki felróható okból megszegi a jelen megállapodásban foglalt, illetve más, támogatási jogviszonyhoz kapcsolódó jogszabályi kötelezettségeit, így különösen nem tesz eleget együttműködési, tájékoztatási vagy ellenőrzéstűrési kötelezettségének, és ennek következtében a támogatott tevékenység szabályszerű megvalósítását nem lehet ellenőrizni;
* az Átvevő a támogatási összeget jogszabályellenesen, nem rendeltetésszerűen, a jelen megállapodásban meghatározottól akár részben eltérő célra vagy eltérő módon használja fel;
* ha hitelt érdemlően bebizonyosodik, hogy az Átvevő a támogatás tartalmát érdemben befolyásoló valótlan, hamis adatot szolgáltatott.

1. Az Átadó a felmondási jogot az Átvevőhöz intézett írásbeli, egyoldalú nyilatkozattal gyakorolja. A felmondáshoz kapcsolódó jogkövetkezmények a nyilatkozat kézbesítésével állnak be.
2. Amennyiben az Átadó jelen megállapodást felmondja, úgy az megszűnik, és az Átvevő köteles a már kifizetésre került támogatást igénybevételi kamattal növelten visszafizetni az erről szóló értesítését követő 30 napon belül.
3. Amennyiben az Átvevő az erre vonatkozó felszólításban megjelölt határidő alatt visszafizetési kötelezettségét nem teljesíti, az Átvevő az Ávr. szerinti késedelmi kamatot köteles megfizetni.

**IV.**

**Ellenőrzés**

1. Átvevő jelen Megállapodás aláírásával kötelezettséget vállal arra, hogy a támogatás felhasználásának, illetve a felhasználás megvalósulásának ellenőrzését az Átadó részére lehetővé teszi.
2. Átvevő köteles az ellenőrzés lefolytatásához szükséges tájékoztatást és segítséget megadni, a kért dokumentumokat rendelkezésre bocsátani, a helyszíni ellenőrzést az Átadó vagy megbízottja részére lehetővé tenni.
3. Átvevő kötelezettséget vállal arra, hogy a költségvetési támogatási iratokat, valamint a támogatási összeg felhasználását alátámasztó bizonylatokat teljeskörűen, és a támogatás elszámolását követő 10 naptári évig hiánytalanul megőrizni.

**V.**

1. A jelen megállapodásban nem szabályozott kérdésekben a Ptk. rendelkezéseit kell alkalmazni.

A felek a jelen megállapodást, mint akaratukkal mindenben megegyezőt, jóváhagyólag aláírták.

**Szombathely, 2022. szeptember „ ”**

………………………………………….. ……………………………………………

/: Dr. Nemény András :/ /: Izer Gábor Nándor :/

polgármester ügyvezető

az Átadó képviseletében az Átvevő képviseletében

A kötelezettségvállalást pénzügyileg ellenjegyezte:

…………év…………..hó………….nap

……………………………………….

Stéger Gábor osztályvezető